**Приложение към Заповед № РД49-153/27.05.2022 г. на министъра на земеделието**

**ПРАВИЛА**

**ЗА ЗАКУПУВАНЕ НА ГОРСКИ ТЕРИТОРИИ ОТ ДЪРЖАВНИТЕ ПРЕДПРИЯТИЯ ПО ЧЛ. 163 ОТ ЗАКОНА ЗА ГОРИТЕ**

**Глава първа**

**ОБЩИ ПОЛОЖЕНИЯ**

**Чл. 1.** С настоящите правила се уреждат условията и редът за закупуване на поземлени имоти в горски територии от държавните предприятия (ДП) по чл. 163 от Закона за горите.

**Чл. 2.** Закупуването на поземлени имоти в горски територии от ДП има за цел комасирането им за постигане на по-ефективното им стопанисване и опазване.

**Чл. 3.** Подборът на поземлените имоти в горски територии, предложени от техните собственици за закупуване от държавните предприятия, се осъществява в съответствие с принципите на добро финансово управление, публичност и прозрачност.

**Чл. 4.** Стартирането на процедурата по закупуване на поземлени имоти в горски територии се оповестява публично чрез публикуване на съобщение на интернет страницата на съответното държавно предприятие. Информация се публикува и на интернет страницата на Министерството на земеделието.

**Чл. 5.** Всяко ДП и държавно горско и държавно ловно стопанство (ДГС и ДЛС), определя отговорни служители, които консултират заинтересованите лица по въпроси, свързани с попълването и подаването на изискуемите документи, тяхното разглеждане и класиране на различните етапи от процедурата, съгласно настоящите Правила. Имената на служителите и телефоните за контакт с тях се публикуват на интернет страниците на съответното ДП, ДГС и ДЛС.

**Чл. 6.** (1) Със средства на ДПсе закупуват единствено поземлени имоти в горски територии, собственост на физически лица, с площ на отделен имот до 30 дка, като се допуска отклонение от 10 кв. м от максимално допустимата площ поради промени в площта при смяна на координатните системи на цифровите карти.

(2) Държавните предприятия не закупуват поземлени имоти в горски територии, които са:

1. собственост на общини, юридически лица, религиозни организации и сдружения;

2. били предмет на договор за замяна между държавата и физически или юридически лица;

3. придобити в резултат на покупко-продажба или замяна през предходните 3 години, считано от датата на публичното оповестяване на стартирането на процедурата;

4. земеделски територии, придобили характеристиките на гора по смисъла на Закона за горите.

**Чл. 7.** (1) Закупуването на поземлени имоти в горски територии от ДП се осъществява в съответствие с планираните за това средства от фонд „Инвестиции в горите” в утвърдения финансов план на ДП за съответната година.

(2) Средствата на фонд „Инвестиции в горите“ се използват за обезпечаване на всички разходи за закупуване на поземлени имоти в горски територии – стойност на имотите, изготвяне на оценки на имотите от независими оценители, местен данък за придобиване, нотариални такси и такса за вписване в Агенцията по вписванията.

**Глава втора**

**РЕД ЗА РАЗГЛЕЖДАНЕ И КЛАСИРАНЕ НА ЗАЯВЛЕНИЯТА**

**Раздел I.
Общи изисквания към документите и ред за кандидатстване**

**Чл. 8.** (1)Собствениците на горски територии, които желаят да ги предложат за закупуване от ДП, подават заявление по образец – Приложение № 1, в ДП или в ДГС/ДЛС, в чиито обхват на дейност се намира поземленият имот. Заявления могат да се депозират и по пощата или чрез куриер в срока за прием, което се удостоверява с датата на пощенското клеймо или с датата на предаването им на куриер. Всички заявления, подадени в определения краен срок, се регистрират в деловодния регистър на получателя.

(2) Към заявлението се прилагат следните документи:

1. заверено от заявителя копие на документ за собственост – решение, издадено от общинската служба по земеделие по местонахождението на имота, нотариален акт, договор за доброволна делба;

2. заверено с „Вярно с оригинала“ и подпис от заявителя копие на актуална скица на имота;

3. заверено с „Вярно с оригинала“ и подпис от заявителя копие на актуално удостоверение за наследници - когато имотът е възстановен на наследниците на починал собственик или при смърт на собственика на имота;

4. заверено с „Вярно с оригинала“ и подпис от заявителя копие на нотариално заверено пълномощно от собственик/собственици - когато заявлението се попълва от името на упълномощено лице от собственика/собствениците;

5. ценово предложение по образец - Приложение № 2;

(3) Заявлението по ал. 1 се подписва от собственика, респективно от всички съсобственици или упълномощени от тях лица, за които се представя копие на нотариално заверено пълномощно.

(4) С подаването на заявлението заявителят декларира, че няма да извършва ползване на дървесина от насажденията в имота/имотите в периода от подаване на заявлението до сключване на сделка за покупко-продажба или до отпадане наимота/имотите от класиране при първия, втория или третия етап на процедурата.

**Чл. 9.** Срокът за подаване на заявления от собственици на поземлени имоти в горски територии е не по-кратък от два месеца от началната дата, обявена за откриване на процедурата на интернет страницата на съответното ДП, като изрично се оповестява и крайната дата за прием на заявления.

**Раздел ІІ.**

**Процедура за разглеждане на заявления за продажба. Критерии, оценка и класиране на предложените за закупуване от ДП поземлени имоти в горски територии**

**Чл. 10.** (1) Разглеждането на приложените към постъпилите заявления документи, оценяването и класирането на поземлените имоти, посочени в тях, се извършва от комисия, определена със заповед на директора на ДП.

(2) Работата на комисията протича на три етапа при спазване на сроковете на отделните стъпки при провеждането на процедурата, посочени в Приложение № 3.

**Чл. 11.** (1) На първия етап комисията по чл. 10 разглежда всички постъпили в срок заявления за съответствие на имотите с изискванията на чл. 6 и на приложените документи с изискванията на чл. 8, като оценява и класира всички имоти, отговарящи на изискванията, съгласно настоящите Правила.

(2) Когато от един и същ собственик или едни и същи съсобственици са предложени за закупуване повече от един поземлени имота, заявлението се допуска до разглеждане, при условие, че са изпълнени изискванията по ал. 1 като се класират имотите, чието оценяване по критериите по чл. 13 е най-благоприятно за собственика/собствениците и чиято сумарна площ не надхвърля 30 дка, освен когато имотите са с еднакъв брой точки. В този случай се класират всички имоти с еднакъв брой точки.

(3) Имоти, които не отговарят на изискванията на чл. 6 и за които не са представени документите по чл. 8, или представените документи са непълни или нередовни*,* не се оценяват и класират. При несъответствие между цените цифром и словом, посочени в ценовото приложение, се взема предвид цената, изписана словом.

(4) За всеки имот комисията изисква по служебен път от съответното държавно горско или държавно ловно стопанство таксационните описания на подотделите, включени в имота.

**Чл. 12.** Поземлените имоти в горски територии, допуснати от комисията, се класират по следните критерии:

1. наличие на обща граница с горски територии – държавна собственост, различни от линейни недървопроизводителни площи (горски автомобилни пътища и просеки), която представлява повече от една точка или на обща граница с линейна недървопроизводителна площ (горски автомобилен път или просека), непосредствено отделяща имота от горски територии - държавна собственост.
2. специални и защитни функции на горските територии, предложени за закупуване;
3. площ на имота.

**Чл. 13.** (1) Оценяването на първия етап на предложените за закупуване поземлени имоти в горски територии представлява сбор на точките, които получава имотът, както следва:

1. имотът граничи с горски територии - държавна собственост, съгласно изискванията на чл. 12, т. 1 – 30 т.
2. имотът не граничи с горски територии - държавна собственост, съгласно изискванията на чл. 12, т. 1 – 0 т.
3. горските територии, попадащи в имота, имат защитни или специални функции – 10 т.
4. горските територии, попадащи в имота, нямат защитни или специални функции – 0 т.
5. площта на имота е до 5 дка - 15 т.
6. площта на имота е над 5 дка до 10 дка - 10 т.
7. площта на имота е над 10 дка до 20 дка - 8 т.
8. площта на имота е над 20 дка до 30 дка – 5 т.

(2) При оценяване на имотите по ал. 1, в които попадат цели или части на повече от един подотдели (насаждение или друг вид горска територия) с различни показатели по ал. 1, т. 3 и 4, се приема оценка, съответстваща на над 50% от площта на имота.

(3) Оценяването на имоти, чиито площи са в граничните стойности по т. 5, 6, 7 и 8 с отклонение ± 10 кв. м, се извършва в по-благоприятна за собственика посока, към по-високия брой точки.

**Чл. 14.** (1) Защитните функции на горските територии са съгласно чл. 5, ал. 2 от Закона за горите, а именно: за защита на почвите, водите, урбанизираните територии, сградите и обектите на техническата инфраструктура; горната граница на гората; защитните пояси, както и горите, създадени по технически проекти за борба с ерозията.

(2) Специалните функции на горските територии са съгласно чл. 5, ал. 3 от Закона за горите, а именно: защитени територии по Закона за защитените територии; защитени зони по Закона за биологичното разнообразие; с особени статути и режими, въведени по други закони; семепроизводствени насаждения и градини; горски разсадници; опитни и географски култури; дендрариуми; научноизследователски и учебно-опитни гори; токовища; до 200 м около туристическите хижи и обекти с религиозно значение; бази за интензивно стопанисване на дивеча; с рекреационно значение; за поддържане на ландшафта; гори с висока консервационна стойност.

**Чл. 15.** (1) След оценката на първия етап на поземлените имоти в горските територии, комисията ги класира в низходящ ред съобразно сбора на получените точки по чл. 13 и разглежда ценовите предложения.

(2) За всеки класиран поземлен имот в горска територия в протокола по чл. 16, ал. 1 се посочва и предложената от заявителя продажна цена, както и площта на имота с точност, съобразно представените документи.

**Чл. 16.** (1) За работата на комисията по първия етап се изготвя протокол.

(2) В срок до 3 работни дни от съставянето на протокола по ал. 1 на интернет страницата на ДП се публикуват списъци на:

1. допуснатите и класирани имоти с информация, която ги идентифицира, както и номера на заявлението от деловодния регистър;

2. недопуснатите имоти и основанията за това, с информация, която ги идентифицира, както и номера на заявлението от деловодния регистър.

**Чл. 17.** (1) ДП възлага на правоспособни оценители, регистрирани по Закона за независимите оценители, да изготвят оценки на поземлените имоти в горски територии, съобразно публикуваното класиране от първия етап.

(2) На оценка подлежат първите класирани в низходящ ред имоти, сумата от предложените цени на които е съобразно определените във финансовия план на ДП средства за закупуване на горски територии. При еднакъв брой точки на имотите тази сума може да надвиши средствата по финансов план.

(3) Оценките по ал. 1 се изготвят по реда на чл. 23, ал. 2 от Наредбата за оценка на поземлени имоти в горски територии(обн. ДВ, бр. 63 от 2011 г.).

(4) Оценките по ал. 1 се изготвят в срок от 2 месеца от публикуването на протокола от първия етап от класирането.

(5) Оценките се извършват след задължителен оглед на поземления имот. Това изискване се посочва в договора за възлагане на оценката.

(6) Разходите за изготвянето на оценките са за сметка на възложителя.

**Чл. 18.** Преди приемане на оценките по чл. 17 представители на ДП или на съответното ДГС/ДЛС извършват теренна проверка на имотите за установяване на съответствие с описанието на имотите.

**Чл. 19.** (1) На втория етап класирането на поземлените имоти в горски територии се извършва по критерия икономически най-изгодно ценово предложение.

(2) Комисията сравнява предложената от заявителя цена, изчислена за 1 дка, и цената от оценката по чл. 17 за съответния имот, изчислена за 1 дка.

(3) Класирането на поземлените имоти в горски територии се извършва според разликата в единичните цени на декар – от оценката на регистрирания оценител спрямо предложената от заявителя цена. На първо място се класира предложението за продажба, при което разликата между цената на декар от оценката по чл. 17 и посочената от заявителя е най-голямо положително число.

(4) Имоти, чиято предложена продажна цена на 1 дка е по-висока от цената на 1 дка от оценката по чл. 17, не се класират.

**Чл. 20.** (1) За работата на комисията се изготвя протокол.

(2) В срок до 3 работни дни от съставянето на протокола по ал. 1 на интернет страницата на ДП се публикуват резултатите от класирането на втория етап като се посочва информация, идентифицираща имотите, както и разликата по чл. 19, ал. 3.

**Чл. 21.** (1) Заявителите на поземлените имоти в горски територии, класирани след втория етап, се уведомяват с писмо с обратна разписка или по електронна поща, в зависимост от заявения начин на уведомяване, и се поканват за сключване на договор за покупко-продажба.

(2) При отказ от продажбата на заявените имоти собственикът/собствениците уведомява/т за това писмено съответното ДП не по-късно от 14 дни от датата на получаване на поканата по ал. 1.

(3) В случай че комисията установи, че в периода след извършване на огледа по чл. 17, ал. 5 и теренната проверка по чл. 18 има издадено позволително за сеч за имота и е извършено ползване на дървесина в него, ДП има право да откаже да го закупи, за което уведомява писмено заявителя.

**Чл. 22.** (1) В случай, че сумарната стойност на имотите, за които са изпратени покани за сключване на сделки, е под определените във финансовия план на ДП за съответната година средства за закупуване на горски територии, или в отговор на изпратените покани са получени откази за сключване на сделки, се пристъпва към третия етап на процедурата - възлагане извършването на оценки по реда на чл. 17 на следващите по ред поземлени имоти, класирани на първия етап.

(2) В случаите по ал. 1 процедурата продължава по реда на чл. 17 – 21.

**Чл. 23.** (1)За изразходване на средства от фонд „Инвестиции в горите” по чл. 179, ал. 2, от Закона за горите за закупуване на поземлени имоти в горски територии управителният съвет на ДП прави предложение до министъра на земеделието.

(2) Предложението по ал. 1 се изготвя и се представя в Министерството на земеделието след публикуване на резултатите от класирането на втория етап на имотите и преди сключване на сделките.

**Чл. 24.** Процедурата по закупуването на поземлени имоти в горски територии от ДП приключва със сключването на писмен договор за покупко-продажба в нотариална форма. От страна на купувача договорът се подписва от директора на предприятието или от упълномощено от него лице.

**Глава трета**

**СКЛЮЧВАНЕ НА ДОГОВОРИ ЗА ПОКУПКО-ПРОДАЖБА НА ГОРСКИ ТЕРИТОРИИ**

**Чл. 25.** (1) Договорите за покупко-продажба на класираните поземлени имоти се сключват в срок до 3 месеца след получаване на уведомлението по чл. 21, ал. 1 от заявителя – за имотите, класирани на втория етап, и до 2 месеца от датата на получаването на уведомлението от заявителя – за имотите, класирани на третия етап.

(2) Нотариалните такси и таксата за вписване в Агенцията по вписванията се заплащат от страните поравно.

(3) Разходите за местен данък за придобиване на имота се заплащат от съответното държавно предприятие.

**Глава четвърта**

**ОСИГУРЯВАНЕ НА ПУБЛИЧНОСТ НА СДЕЛКИТЕ ЗА ПОКУПКО-ПРОДАЖБА НА ГОРСКИ ТЕРИТОРИИ**

**Чл. 26.** (1) В 14-дневен срок след приключване на процедурата ДП публикува на интернет страницата си информация по общини за единичните цени на 1 дка, на които са сключени договори за закупуване на горски територии от физически лица.

(2) В информацията по ал. 1 се посочва видът на горските територии, стопанският клас, в случай, че те са насаждения, и типа на месторастенето. За имотите, в които попадат цели или части на повече от един подотдели (насаждение или друг вид горска територия), се посочва и площта на всеки подотдел.

Приложение № 1 към чл. 8, ал. 1

**ЗАЯВЛЕНИЕ ЗА ПРОДАЖБА НА ПОЗЕМЛЕН/И ИМОТ/И**

**ДАННИ ЗА СОБСТВЕНИКА / собствениците:**

|  |  |
| --- | --- |
| Име, презиме, фамилия и ЕГН: | 1. …..........................................................................................., ЕГН …………………….
2. ….........................................................................................., ЕГН……………………...
3. ….........................................................................................., ЕГН………......................
4. …..........................................................................................., ЕГН ……………………
5. …..........................................................................................., ЕГН…………………….
6. ………………………………………………………...……., ЕГН…………………….
 |
| Лице за контакт: |  |
| Адрес за кореспонденция: |  …................................................................................................................…................................................................................................................ (гр./село, пощенски код, област, улица №) |  □ |
| Телефонен номер  |  …......................................................................................... (стационарен и/или мобилен): |
| Електронен адрес: |  …................................................................................................................. |  □ |
| *Моля, отбележете предпочитан начин за уведомяване, в случай на класиране на втори етап, с ✓ или с 🗶:***ДАННИ ЗА УПЪЛНОМОЩЕНОТО ЛИЦЕ, в случай, че документите се подават от упълномощено лице** |
| Име, презиме, фамилия и ЕГН: |  ….............................................................................................., ЕГН……………………………. |
| Пълномощно № и дата | …......................................................................................... |
| Име, презиме, фамилия и ЕГН: |  ….............................................................................................., ЕГН……………………………. |
| Пълномощно № и дата | …......................................................................................... |
| Име, презиме, фамилия и ЕГН: |  ….............................................................................................., ЕГН……………………………. |
| Пълномощно № и дата | …......................................................................................... |
|  **ДАННИ ЗА ПОЗЕМЛЕНИТЕ ИМОТИ (ПИ) - ГОРСКИ ТЕРИТОРИИ**  |
|  | № на ПИ, находящ се в земл..... , ЕКАТТЕ...................... | Площ, дка |
| 1. | ……………………, земл. гр./с………………………………. ЕКАТТЕ…………… |  |
| 2. | ……………………, земл. гр./с……………………………… .ЕКАТТЕ…………… |  |
| 3. | ……………………, земл. гр./с………………………………. ЕКАТТЕ…………… |  |
| 4. | ……………………, земл. гр./с………………………………. ЕКАТТЕ…………… |  |
| 5. | ……………………, земл. гр./с………………………………. ЕКАТТЕ…………… |  |
| 6. | ……………………, земл. гр./с………………………………. ЕКАТТЕ…………… |  |
| **ПРИЛОЖЕНИ ДОКУМЕНТИ**  (Моля, отбележете приложените към заявлението документи с ✓ или с 🗶 ) |
| 1. | Заверено с „Вярно с оригинала“ и подпис от заявителя копие на документ за собственост – решение, издадено от общинската служба по земеделие по местонахождението на поземления имот, нотариален акт, договор за продажба или договор за доброволна делба | □ |
| 2. | Заверено с „Вярно с оригинала“ и подпис от заявителя копие на актуална скица на имота | □ |
| 3. | Заверено с „Вярно с оригинала“ и подпис от заявителя копие на актуално удостоверение за наследници – *когато имотът е възстановен на наследниците на починал собственик или при смърт на собственика на имота* | □ |
| 4. | Заверено с „Вярно с оригинала“ и подпис от заявителя копие на нотариално заверено пълномощно от собственика/съсобствениците на имота - *когато заявлението се попълва от упълномощено от собственика/собствениците лице;* | □ |
| 5. | Ценово предложение по образец – Приложение № 2 | □ |

Декларирам, че няма да се извършва ползване на дървесина в насажденията в имота/ имотите в периода от подаване на заявлението до сключване на сделка за покупко-продажба или до отпадане на имота/имотите от класиране при първия, втория или третия етап на процедурата. Информиран съм, в случай че се установи, че в периода след извършване на огледа по чл. 17, ал. 5 и теренната проверка по чл. 18 има издадено позволително за сеч за имота и е извършено ползване на дървесина в него, ДП има право да откаже да го закупи.

**Забележки: 1. Заявлението се подписва от собственика, респективно от всички съсобственици или от упълномощени от тях лица с нотариално заверено пълномощно.**

 **2. Документите по т. 1, 2, и 5 са задължителни, а тези по т. 3 и 4 – само в посочените случаи.**

Декларирам съгласие за съхранение и обработка на личните ми данни във връзка с процедурата по закупуване на поземлени имоти в горски територии, съгласно разпоредбите на Закона за защита на личните данни.

Запознат/а/ съм с:

* целта и средствата на обработка на личните ми данни;
* доброволния характер на предоставянето на данните;
* правото на достъп и на коригиране на събраните данни.

**Дата: …………………………………**

**Име и подпис на заявителя/ите и/или на упълномощените лица:**

|  |
| --- |
| 1. ………………………………………………………………………………………………………………2. ………………………………………………………………………………………………………………3. ………………………………………………………………………………………………………………4. ………………………………………………………………………………………………………………5. ……………………………………………………………………………………………………………….6. ………………………………………………………………………………………………………........... |

Приложение № 2 към чл. 8, ал. 2, т. 5

**ДО**

**ДИРЕКТОРА НА**

**………………………………………………………………………………**

**ЦЕНОВО ПРЕДЛОЖЕНИЕ**

От собственика/собствениците на поземлен/и имот/и в горски територии и/или на упълномощените лица

1. ......................................................................................................................................................

*(име,презиме, фамилия, ЕГН)*

1. ......................................................................................................................................................

*(име,презиме, фамилия, ЕГН)*

1. ......................................................................................................................................................

*(име,презиме, фамилия, ЕГН)*

1. ......................................................................................................................................................

*(име,презиме, фамилия, ЕГН)*

1. ......................................................................................................................................................

*(име,презиме, фамилия, ЕГН)*

1. ......................................................................................................................................................

*(име,презиме, фамилия, ЕГН)*

**УВАЖАЕМИ Г-Н ДИРЕКТОР,**

Предлагам следната/следните цена/и за продажба на поземлените имоти (ПИ):

|  |  |  |  |  |
| --- | --- | --- | --- | --- |
|  | **№ НА ИМОТА** | **Цена за 1 дка, лв. /дка****цифром** | **Цена на целия имот, лв.** **цифром** | **Цена на целия имот, лв.** **словом** |
| **1.** |  |  |  |  |
| **2.** |  |  |  |  |
| **3.** |  |  |  |  |
| **4.** |  |  |  |  |
| **5.** |  |  |  |  |
| **6.** |  |  |  |  |

**ПРЕДЛОЖИЛ/И ЦЕНАТА: 1. .....................................**

 *(подпис)*

**2. .....................................**

 *(подпис)*

**3. .....................................**

 *(подпис)*

**4. .....................................**

 *(подпис)*

**5. .....................................**

 *(подпис)*

**6. .....................................**

 *(подпис)*

***Указания за попълване:***1. Ценовото предложение се подписва от собственика, респективно от всички съсобственици или от упълномощените от тях лица с нотариално заверено пълномощно. 2.Предложената цена се попълва цифром за 1 дка и цифром и словом за цената за целия имот.

Приложение № 3 към чл. 10, ал. 2

|  |  |
| --- | --- |
| **Срокове на отделните стъпки при провеждането на процедурата за закупуване на горски територии** | **Срок**  |
| 1. | Прием на заявления  | Не по-кратък от два месеца от началната дата на обявяване на процедурата |
| 2. | Разглеждане и класиране на заявените за продажба имоти и обявяване на резултатите от първия етап от процедурата | Не повече от 30 работни дни от изтичането на срока по т. 1 |
| 3. | Възлагане и изготвяне на оценка от правоспособни оценители, регистрирани по Закона за независимите оценители, на класираните имоти, определени при първия етап на процедурата и извършване на оглед на терена | До 2 месеца от обявяването на класирането по т. 2 |
| 4. | Класиране на заявените за продажба имоти и обявяване на резултатите от втория етап от процедурата  | До 10 работни дни след изтичането на срока по т. 3 |
| 5. | Писмено уведомяване и покана на класираните заявители за сключване на сделка | До 10 работни дни от обявяване на резултатите |
| 6. |  Сключване на сделките за покупко-продажба на горски територии | Не повече от 3 месеца от датата на получаване на уведомлението от класираните заявители |
| 7.  | Допълнително (второ) възлагане и изготвяне на оценки от правоспособни оценители, регистрирани по Закона за независимите оценители, в случай на неизразходвани средства от определените по финансов план на ДП за съответната година | До 30 работни дни от датата на публикуване на второто класиране или от получаването на отказ за покупко-продажба |
| 8.  | Класиране на имотите, определени за допълнително оценяване и обявяване на резултатите от класирането, както и писмено уведомяване и покана на класираните заявители за сключване на сделка  | До 15 работни дни след изтичане на срока по т. 7  |
| 9. | Сключване на сделките за покупко-продажба на допълнително класираните имоти | Не повече от 2 месеца от датата на получаване на уведомлението от класираните заявители |